
Dunaszekcső Községi Önkormányzat Képviselő-testülete

6/2012.

Jegyzőkönyv

Készült a Dunaszekcső Községi Önkormányzat Képviselő-testülete 2012. július 23. napján  megtartott üléséről. 

Jelen vannak:

	Faller János
	polgármester

	Bíró Zsolt

Gombár János

Dr.Miklósa Mónika

Prucs András

Sándor József
	képviselők


                    Pest Éva körjegyző

           1.napirendi ponthoz: Bán és Társa Bt.képviselői: Bán Ferenc, Bán Katalin, Bán Ferencné
           2.napirendi ponthoz: 

Igazoltan távol: Szabó Gergely

Faller János polgármester köszönti a megjelenteket, megállapítja, hogy az ülés határozatképes, mert a megválasztott 7 fő képviselő közül 6 fő az ülésen megjelent. Javaslatot tesz az ülés napirendi pontjaira, melyeket az alábbiak szerint egyhangúlag elfogadnak a képviselők:

1. 2012. évi közétkeztetés 
Előterjesztő: Faller János polgármester

2. Cserépgyártó üzem

Előterjesztő: Faller János polgármester

3. Állati hulladék ártalmatlanítása

Előterjesztő: Faller János polgármester

4. TRIUT Kft. kérelme

Előterjesztő: Faller János polgármester

5. Dél-Balatoni és Sióvölgyi Nagytérség Szilárdhulladék Kezelési Konzorcium Konzorcionális szerződésének módosításáról

Előterjesztő: Faller János polgármester

6. Művelődési ház felújításának átdolgozott költségvetése

Előterjesztő: Faller János polgármester

7. EH-SZER szerződési ajánlata
Előterjesztő: Faller János polgármester
NAPIRENDI PONTOK TÁRGYALÁSA
1.napirendi pont: Faller János polgármester: A közétkeztetést az Önkormányzat a Bán és Társa Bt. –vel oldja meg, amely az idősek étkeztetését, a szociális étkeztetést, valamint az általános iskolába és óvodába járó gyerekek étkeztetését jelenti. A szerződés lejár szeptember 30. napján. A sok kiszámíthatatlan önkormányzati változás miatt azonban most nagyon nehéz bármit is mondani. Nem tudni mi lesz az iskolával, és ha az intézmény elmegy, akkor megint kevesebb lesz legalább 50 fővel az étkezők száma. Az időseket ellátó intézmény működtetéséről sincs jelenleg információ, csak az biztos, hogy az MTKT jogutód nélkül megszűnik. Az is érthető, hogy a vállalkozó erre a bizonytalanságra nem akar befektetni. 
A szerződés értelmében az eszközállomány pótlása a vállalkozó feladata, az önkormányzat pedig ennek fejében térítésmentesen biztosítja az ingatlant. Az átadáskori eszközállomány leamortizálódott, pótlások már voltak, és még kellenek is. 

Bán Ferenc: Az átvett eszközöknek a fele van meg, a többi már lecserélésre került. 
Faller János: Az ÁNTSZ mindig talál kifogásokat, és ezeket részben a vállalkozónak kell teljesítenie, részben az önkormányzatra is kötelezettségeket ró az épülettel kapcsolatban. 
Bán Katalin: Pályázatot adtak be, és nyertek is támogatást egy páraelszívó berendezésre, amellyel a pára és a penészedés meg fog szűnni. A pályázaton az eszközt lehetett megnyerni, de ehhez is önerő kell, és még költség a beépíttetése. Kb. 1 millió forint az eszköz, és kb. 1 millió forint a beépítése is. 

Faller János: Ha nem folytatják tovább a tevékenységet, akkor az önkormányzat az önerő időarányos részét természetesen felvállalja. Vagy ha más jön a közétkeztetési feladatra, akkor ő vállalja fel. Bizonyos, hogy két év a megvalósítás és 5 év a fenntartási kötelezettség időtartama a pályázatnál. 

A mindenféle problémát figyelembe véve javasolja, hogy a szerződést 1 éves időtartamra kösse meg az önkormányzat. Az egy év alatt bizonyos, hogy minden működtetési forma tisztázódni fog. 
Bán Katalin: Nem teljesen világos számára az 1 éves hosszabbítás. Nagyon fontos kérdés számukra a szerződés a beruházás miatt is. 
Bán Ferenc: A téli fűtetlenség miatt minden penészes, arra is megoldást kell találni.

Faller János: Az rendben lesz, mert a gázkazán javítása folyamatban van.

Bán Ferenc: Vannak olyan fűtetlen helyiségek, amelyeknek a fűtését meg kell oldani. 

Faller János: Szeptember-október hónapokban az is megoldásra kerül.

Tehát a páraelszívó a kérdés, és a kazán és a radiátorok beszerelése.

Ha a vállalkozó csinál valamit, azt a távozása esetén egyezséggel rendezni kell. Ezt senki sem vitatja. Nem fizetnek bérleti díjat az épületre, minden fizetési kötelezettség nélkül használják az épületet, tehát nem érti az aggályokat. Nem befektetési cég vagyunk, nem tudunk másként, csak önkormányzati fejjel gondolkodni. A kötelező feladatunk ellátásának a megoldását kell most megtalálni. 

Miért nem világos az egy év? Erre a bizonytalan helyzetre most semmi más megoldást nem lát. Az önkormányzat igazából csak a nyári gyermekétkeztetésre köthet szerződést a vállalkozással. Az intézményeket nem az önkormányzat üzemelteti, akár az is előfordulhat, hogy a szerződéskötésre az MTKT és a SÁIO és AMI a jogosult. De azt sem tudjuk, hogy ezekkel a működési formákkal mi lesz, illetve ki fogja a feladatokat majd a társulások helyett szervezni, elvégezni. 

A kiküldött táblázatban látható, hogy mekkora összegeket számláz le a vállalkozás. 
Bán Ferencné: Szerződés hosszabbítással már korábban, amikor kérték, akkor kellett és lehetett volna élni. 

Sándor József: Ha kikristályosodik a további működési forma, akkor kell majd tárgyalni a további üzemeltetésről. 

Bán Katalin: Akkor azonban nem lehet megcsinálni a páraelszívó beszereltetését. 

Bíró Zsolt: Mekkora a pályázatnak az önereje? Értéknövelő beruházás?

Bán Katalin: Az önerő 1 millió forint, és igen rá lehet aktiválni. 

Faller János: Kéri Dr. Miklósa Mónika képviselő segítségét, aki közbeszerzéssel foglalkozik. 
Dr. Miklósa Mónika: A szerződéshosszabbítás tavaly sem volt lehetséges. 
Látható a mostani táblázatból, hogy az élelmezési szolgáltatás nem éri el az uniós értékhatárt, így a Kbt.-t nem kell alkalmazni. 
Kbt. 120. § c) pont: e törvényt nem kell alkalmazni az uniós értékhatárt el nem érő:

a 4. melléklet szerinti szállodai és éttermi szolgáltatásokra, szórakoztató, kulturális és sportszolgáltatásokra.

4. melléklet szerinti CPV kódok 55100000-1-től 555240009-ig, tehát ha a CPV kódok ezen belül esnek, akkor nem kell lefolytatni közbeszerzési eljárást, ha a szolgáltatás becsült értéke nem éri el az uniós értékhatárt (uniós értékhatár 50 millió Ft.). 

55520000: Élelmezési szolgáltatások

       55523000: Élelmezési szolgáltatások egyéb vállalatok és intézmények számára

      55524000: Iskolai élelmezési szolgáltatások
Az említett CPV kódok vonatkoznak az önkormányzatra, azok pedig benne vannak abban a skálában, ami esetén nem kell lefolytatni nemzeti közbeszerzést, csak uniósat, de annak az értékhatárát nem érjük el.

A Bán és Társa Bt. Tagjai pár perc gondolkodási időt kérnek és kimennek az ülésteremből. 

Sándor József: Az élelmezési feladatokat külső szállítóval is meg lehet oldani. Akkor a konyha tálalókonyhaként működne csak, nem lenne szükség a páraelszívóra sem. Kért és kapott információkat Bajáról, ahol az épület használatáért pl. 200.000 Ft díjat fizet a vállalkozó. Sok helyre szállítanak ki tálalókonyhákba. Még az is előfordulhat, hogy – ha ez a vállalkozás kivonul, és elviszi az általa beszerzett felszereléseket – a beszállító részt vállal a tálalókonyha kialakításából. 

Faller János: A beruházás teljes költsége 2 millió forint, és bizonyos, hogy a megvalósítástól számított 5 év a fenntartási kötelezettség. 

Bíró Zsolt: Azt sem szabad elfelejteni, hogy a vállalkozás nem csak a közétkeztetést biztosítja az önkormányzat számára, hiszen rendezvényeket is bevállalnak, és vendégétkeztetést is végeznek.

Prucs András: Azt el kell mondani, hogy az általuk főzött étel kiváló. 

Faller János: Mit vállalunk tehát az egy éves szerződéskötéssel? Garanciát vállalunk arra, hogy, ha beépítik a páraelszívót, és később nem ők üzemeltetnek, akkor az időarányos önerőt, és számla ellenében a beszerelési költség időarányos részét megtérítjük. A pályázati döntésről szóló határozat pontosan tartalmazza a megvalósítási és fenntartási időket. 

Bán és Társa Bt. tagjai visszajönnek az ülésterembe. 

Bán Katalin: Nagyon bizonytalan a felajánlott 1 év is. Úgy döntöttek, hogy a pályázati megvalósítást egyelőre felfüggesztik. A kazánra és a radiátorokra igényt tartanak.  

Sándor József: Korrekt döntésnek tartja az elhangzottakat. 

Faller János: Felmerült a tárgyalás során a bérleti díj kérdése. Javasolja, hogy a továbbiakban ne legyen ingyenes az épület használata, hanem fizessenek havi 20.000 Ft-ot. Kérdése, hogy tudják-e vállalni a továbbiakban is a díjak emelésénél a KSH által közzétett inflációs mérték 90%-át. 

Bán Katalin: A díjak emelésénél a KSH által közzétett inflációs mértéket kívánják alkalmazni. Kéri, hogy a konyhához tartozó nyílászárók festését vállalja fel az önkormányzat, az ehhez szükséges anyagot ők megvásárolják. 

Faller János: Összefoglalva: A Bán és Társa Bt.-vel a közétkeztetés ellátására megkötött szolgáltatási szerződés 2012. szeptember 30-án lejár. Az Önkormányzat a fent elmondott bizonytalan helyzetre tekintettel csak egy évre kíván szerződést kötni a kötelező közétkeztetési feladata ellátásának biztosítására. A Kbt. alapján kiszámolásra került a szolgáltatás nettó becsült értéke, amely 22 millió Ft. Ez az összeg nem éri el az uniós értékhatárt (nettó 50 millió Ft.). Az új Kbt. 120. §-ának c) pontja a következőt szabályozza: 

„e törvényt nem kell alkalmazni az uniós értékhatárt el nem érő:

a 4. melléklet szerinti szállodai és éttermi szolgáltatásokra, szórakoztató, kulturális és sportszolgáltatásokra.”
Mivel az étkezdei és élelmezési szolgáltatásnyújtás e kivételi körbe tartozik, az Önkormányzatnak nem kell közbeszerzési eljárást lefolytatnia, tekintettel arra, hogy nem éri el az uniós értékhatárt a nettó becsült érték.
Az előbb már említett bizonytalanságok miatt az Önkormányzat vállalja továbbá, hogy ha a vállalkozás a pályázati támogatással megvalósuló páramentesítőt beépíti, és az 1 év letelte után nem folytatja tovább a tevékenységét, akkor a pályázati önerő és a beépítés költségeinek időarányos részét megtéríti. Az Önkormányzat vállalja továbbá, hogy az épület megfelelő fűtéséhez biztosít egy gázkazánt, és a fűtetlen helyiségekben radiátorokat szerel fel, valamint a konyhához tartozó helyiségek mázolási munkáit elvégzi. 
További hozzászólás nem volt, a testület 6 szavazattal 0 ellenében a következő határozatot hozta: 
39/2012. (VII.23.) Kt. számú határozat
a közétkeztetés biztosításáról
1. A képviselő-testület a közétkeztetést – idősek nappali ellátása, szociális étkeztetés, általános iskolás és óvodás gyermekek étkeztetése – 2012. október 1. napjától 2013. szeptember 30. napjáig a Bán és Társa Bt.-vel megkötendő szerződés alapján biztosítja. 
2. A képviselő-testület a Dunaszekcső, Kossuth L.u.20. szám alatti ingatlanának bérleti díját 20.000 Ft/hó összegben határozza meg. 
3. Az Önkormányzat vállalja, hogy ha a vállalkozás a pályázati támogatással megvalósuló páramentesítőt beépíti, és az 1 év letelte után nem folytatja tovább a Kossuth L.u.20. szám alatti, önkormányzati tulajdonban lévő ingatlanban a tevékenységét, akkor a pályázati önerő és a beépítés költségeinek időarányos részét megtéríti a Bán és Társa Bt. részére. Az Önkormányzat vállalja továbbá, hogy az épület megfelelő fűtéséhez biztosít egy gázkazánt, és a fűtetlen helyiségekben radiátorokat szerel fel, valamint a konyhához tartozó helyiségek mázolási munkáit elvégzi. 

Határidő: szerződéskötésre 2012. 09.30-ig

Felelős: Faller János polgármester

2.napirendi pont: Faller János polgármester: Köszönti Cziner Mátyást és társát, akik a testület kérésére tájékoztatást adnak az elképzeléseikről. A testület tagjai kérdéseket tehetnek fel a cég tevékenységével kapcsolatban. 
Sándor József: A testületnek az volt a kérése, hogy egy üzleti tervet adjon a cég. Ehelyett kaptak egy gépprospektust, ahol a gépek adatai szerepelnek. Ebből a képviselők nem látják, hogy mire szerződnek, hogyan valósul meg a beígért 50 fős foglalkoztatás. 

Faller János: Azért hívta meg a cég képviselőit, hogy adjanak információt, és a mai találkozást egy első lépcsőnek szánta. 

Cziner Mátyás: A telephelyen lévő infrastruktúra a cég elvárásainak, a gépeknek megfelel. Száraz homokból és olvasztott műanyag palackból cserepet, térburkoló-anyagokat gyártanak, amelyet pneumatikus technológiával fognak elvégezni. A palackokat 330 C fokon fogják olvasztani, a művelet és a technológia nem környezet ellenes. Az eljárás halk, egy-egy szisszenés hallható. Az építményekben 5-6 gépsor férne el, és egy gépsor mellett 4 fő dolgozik egy műszak alatt. Jelenleg az első gép, gépek beszerzése van folyamatban, az ár miatt egyszerre a tervezettet nem tudják megvásárolni. Egy cserépnek a súlya 2,2 kg, és nem törik el. Egy műszak egy hónap alatt 15000 db cserepet tud gyártani. A dolgozók bérét bruttó 160000 Ft-ban akarják megállapítani. 
Bíró Zsolt: A szociális helyiségek is rendben vannak?

Prucs András: A helyiségek megvannak, elegendőek is lehetnek, hiszen korábban is 50-60 fő dolgozott ott. A felszereltség elöregedett, ez probléma lehet.

Faller János: Év vége előtt semmit nem lehet csinálni a telepen. A Kft. még nem rendezte a dolgait, így év végénél előtt nem is tudunk pontos választ adni arra, hogy mikortól lehetne bérelni. 

A két műszaknál és két gépsornál 16 főt foglalkoztatna, de kiszolgáló személyzetre is szükség van, tehát lehet összesen 20 fővel számolni. 

Felhívja a figyelmet arra, hogy építési szándékaik nem lehetnek, mert a rendezési tervben pihenőövezetként szerepel az ingatlan, és arra is figyelmeztet, hogy az ingatlan a nagyvízi mederhez tartozik. 

A munkahelyteremtés kedvező a községben, hiszen évek óta próbálkozott az önkormányzat, de nem járt sikerrel. Itt most technikával kell dolgozni, feltételezhetően szakképzett embereket vennének fel, akik így több bérhez fognak hozzájutni. A cég az önkormányzatnak iparűzési adót fog fizetni.

Az aggályát is szeretné elmondani. A Duna Beton Kft. környezetében élők örültek, amikor a cég felhagyott a működéssel, mert a zaj zavarta az ott lakókat. 

Cziner Mátyás: Az engedélyeztetési eljárásokat megindítják. A gyártandó termék engedélyeztetése már folyamatban van. Az elsődlegesen fedeles vízlefolyót szeretnének gyártani a már említett anyagból. 

Faller János: Az önkormányzat jelenleg nem tud még teljes egészében igen mondani a telephely bérbeadására. Egyeztessék az engedélyeztetési eljárásokat, és amennyiben szükséges, akkor egy szándéknyilatkozatot tud az önkormányzat tenni. Ezt kéri majd jelezni. 

A vállalkozás képviselői elhagyják az üléstermet. 

Prucs András: Az önkormányzatnak jó lenne a területet bérbe adni, egyrészt bérleti díjat fizetnének, másrészt a községben élőknek elhelyezkedési lehetőségük lenne. 

Gombár János: Nagyon jó lenne, ha sikerülne ez a bérbeadás, csak nagyon jó szerződést kell kötni velük. 

3.napirendi pont: Faller János polgármester: Javasolja az írásos előterjesztés szerinti döntés elfogadását.
A testület 6 szavazattal 0 ellenében a következő határozatot hozta: 
40/2012. (VII.23.) Kt. számú határozat
állati hulladék gyűjtése és ártalmatlanítása

Dunaszekcső község Önkormányzata tudomásul veszi, hogy a kistérség állati hulladék gyűjtése és ártalmatlanítása megváltozik. Az Önkormányzat 2012. augusztus 1. napjától szerződést köt az ÁLHUBÁL Kft.-vel (Pécs). Az önkormányzat az állati hulladék gyűjtésének és ártalommentesítésének változásáról tájékoztatja a lakosságot. 
Határidő: szerződéskötésre: 2012. július 31.

                tájékoztatásra azonnal

Felelős: Faller János polgármester 
4.napirendi pont: Faller János polgármester ismerteti a TRIUT Építőipari Kft. kérelmét. (Írásos előterjesztés.) A kérelem előzménye az elmúlt évi 77/2011. (XII.12.) Kt.számú határozat, amelyben a testület arról döntött, hogy a MÁV-tól megvásárolt területből értékesít 300 m2-t. E határozat hatályon kívül helyezését kéri a Kft., és az adásvétel helyett bérelni kívánják a területet. Javasolja, hogy a testület helyezze hatályon kívül a 77/2011.(XII.12.) számú határozatát, és e kérelem alapján döntsön a terület használatáról. 

Kérdés, hozzászólás nem volt, a testület 6 szavazattal 0 ellenében a következő határozatot hozta: 
41/2012. (VII.23.) Kt. számú határozat
önkormányzati tulajdonú ingatlan használatáról 
1.) Dunaszekcső község Önkormányzatának képviselő-testülete a 77/2011.(XII.12.) Kt.számú határozatát hatályon kívül helyezi.

2.) Dunaszekcső község Önkormányzata a TRIUT Építőipari Kft. – székhelye: 1144. Budapest, Füredi u.74-76. – kérelmét elfogadja, és az önkormányzat tulajdonában lévő külterületi 0187 hrsz-ú ingatlanon tározó kialakítására a terület (teljes igényelt terület cc.2540 m2, tározó cc.2300 m2) használatát engedélyezi építés során keletkezett kiszoruló anyag végleges elhelyezésére. A terület használatának a díját a testület 300.000 Ft+ÁFA összegben határozza meg.  
Határidő: szerződés megkötésére azonnal

Felelős: Faller János polgármester

5.napirendi pont: Faller János polgármester: Siófok Város Önkormányzatának polgármestere megküldte a Dél-Balatoni és Sióvölgyi Nagytérségi Konzorcium Tagi Tanácsi üléséről az előterjesztést a konzorcionális szerződés módosításáról. A szerződés életbelépéséhez szükséges a 204 tagönkormányzat jóváhagyása. Javasolja az előterjesztés szerinti döntés meghozatalát. 
Kérdés, hozzászólás nem volt, a testület 6 szavazattal 0 ellenében a következő határozatot hozta: 

42/2012. (VII.23.) Kt. számú határozat
a Dél-Balatoni és Sióvölgyi Nagytérség Szilárdhulladék Kezelési Konzorcium Konzorcionális szerződésének módosításáról

Dunaszekcső község Önkormányzatának Képviselő-testülete az előterjesztésben foglaltakat megtárgyalta és az alábbi határozatot hozta:
A Képviselő-testület elfogadja a Dél-Balatoni és Sióvölgyi Nagytérség (Települési Szilárdhulladék Kezelési) Konzorcionális Szerződés VIII. Díjpolitika című fejezetének előterjesztésben foglaltak szerinti módosítását. A módosítás a Konzorcionális szerződés más rendelkezéseit nem érinti, azok változatlan formában érvényben maradnak.

A testület felhatalmazza a polgármestert a Konzorcionális szerződés módosításának aláírására. 

Határidő: azonnal

Felelős: Faller János polgármester

6.napirendi pont: Faller János polgármester: Összeállt a Művelődési ház felújításának átdolgozott költségvetése. A teljes költségvetés 63.155.116 Ft. Ez talán már elfogadhatóbb összeg. Természetesen az összeg csökkenésével bizonyos betervezett feladatok elmaradnak, de ezek nem gátolják a működést. Új rész nem fog épülni a meglevőhöz, de minden alapvető feladatot így el tudunk végeztetni. Így is jelentős összeget kell a pályázaton elnyert támogatáshoz hozzátenni. (A polgármester részletesen ismerteti az átdolgozott költségvetést.) Javasolja, hogy az átdolgozott költségvetésnek megfelelően kerüljön az épület felújításra. 
A testület 6 szavazattal 0 ellenében a következő határozatot hozta:
43/2012. (VII.23.) Kt. számú határozat
a Művelődési ház felújításáról

Dunaszekcső község Önkormányzata az 58/2008.(VII.14.) Kt.számú határozattal döntött arról, hogy az „Integrált Közösségi és Szolgáltató Tér” cím elnyerésére pályázatot nyújt be. Az FVM értesítése alapján az IKSZT/2008/1 kódjelű pályázatra benyújtott IKSZT/2008/1-0585 azonosító számú pályázat alapján az Önkormányzat elnyerte az IKSZT címbirtokosi jogosultságot, és 2010. évben a Művelődési ház felújításához az FVM pályázati támogatást is biztosított. 
Az eredeti felújítási terv megvalósításhoz szükséges önerőt az Önkormányzat 2010-2013 években azonban a várhegyi (omlásveszély megszüntetése) beruházás miatt nem tudja felvállalni, ezért a felújítás költségvetésének átdolgozásáról döntött. Az átdolgozott költségvetés teljes bruttó összege 63.155.116 Ft. Az FVM-nél az Önkormányzat kezdeményezte a szerződésmódosítást. A felújítás megvalósításának határideje 2013. augusztus. 

Határidő: 2012-2013. augusztus

Felelős: Faller János polgármester

7.napirendi pont: Faller János polgármester: Az EH-SZER szerződéstervezetet küldött a közvilágítás karbantartására. A 78.000 Ft+ÁFA összeget 84.000 Ft+ÁFA összegre kívánják módosítani. Az bizonyos, hogy a karbantartó szolgáltatóknak el kell végezniük a lámpatestek cseréjét. Az energiaellátásban segít a környező falvaknak az MTKT alkalmazott szakembere, és a Watt Consulting. Kérte őket, hogy augusztus 13. napjára adjanak véleményt a karbantartási szerződésekkel kapcsolatban. A környéken Dunaszekcső fizeti a legnagyobb karbantartási díjat. Fontos, hogy más információkat is kapjon a testület, és így augusztus 31-ig az EH-SZER is megkapja a választ a szerződéssel kapcsolatban. 

A testület 6 szavazattal 0 ellenében a következő határozatot hozta:

44/2012. (VII.23.) Kt. számú határozat
a közvilágítás karbantartásáról

A képviselő-testületnek a község közvilágítása folyamatos biztosítására karbantartási szerződést kell kötnie. A Szolgáltató kiválasztásához a testület további információkat kíván gyűjteni, nem tartja elegendően a jelenlegi Szolgáltató ajánlatát. A döntésre a következő ülésen fog sor kerülni, melynek eredményéről 2012. augusztus 31. napjáig megküldi az értesítést.
Határidő: 2012. 08.31.

Felelős: Faller János polgármester
Több napirend nem volt, a polgármester az ülést berekesztette.

Kmf.

Faller János
Pest Éva
polgármester
körjegyző
